Diari Oficial de la Generalitat Valenciana


Sumari del DOGV 3118, del 10-11-1997 (1997/11204)

Resolució de 21 d'octubre de 1997, del conseller d'Obres Públiques, Urbanisme i Transports, per la qual s'aprova definitivament la modificació número 7 del Pla General d'Alacant.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   3118

Data del DOGV
:   10-11-1997

Secció del DOGV
:   ALTRES ANUNCIS - ORDENAMENT DEL TERRITORI I URBANISME

Número del document
:   1997/11943


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Resolució de 21 d'octubre de 1997, del conseller d'Obres Públiques, Urbanisme i Transports, per la qual aprova definitivament la modificació número 7 del Pla General d'Alacant. [97/M11393]
  
Vist l'expedient que fa referència al Projecte de Modificació Puntual número 7 del Pla General d'Ordenació Urbana d'Alacant, del qual resulten els següents,
  
Antecedents de fet
  
Primer
  
L'Ajuntament d'Alacant, en la sessió plenària del dia 6 de maig de 1997, va acordar-ne l'aprovació provisional, després de complir els tràmits d'exposició pública, per mitjà d'anuncis, en el Diari Oficial de la Generalitat Valenciana, de 13 de març de 1997, i en un dels diaris de major difusió provincial, l'1 de febrer de 1997. Durant el període pertinent d'informació pública es van presentar dues al·legacions, que han estat desestimades per la corporació local.
  
Segon
  
La documentació està integrada per una memòria informativa i justificativa i plànols d'ordenació vigents i modificats.
  
Tercer
  
Consta en l'expedient un informe favorable emés per la Direcció General de Patrimoni Artístic de la Conselleria de Cultura, Educació i Ciència, el 10 de juliol de 1997, encara que amb la recomanació d'incloure l'edifici número 44 del carrer de Sant Ferran en el catàleg d'edificis protegibles. Així mateix, es va sol·licitar un informe el juny de 1997 a la Conselleria de Sanitat i Consum, però fins ara no ha estat emés, cosa que no impedeix la continuació del procediment.
  
Quart
  
La Comissió Territorial d'Urbanisme d'Alacant, reunida en la sessió de 6 d'octubre de 1997, va informar favorablement sobre l'expedient de referència.
  
Fonaments de dret
  
Primer
  
Respecte al procediment, en aquest cas, s'han complit les prescripcions legalment establides per a les modificacions dels plans generals d'aquesta mena, que estan constituïdes pels articles 38 i concordants, per remissió del 55 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). Així mateix, s'han sol·licitat els diferents informes preceptius.
  
Segon
  
Quan al fons de l'assumpte, la modificació plantejada té per objecte quatre alteracions puntuals del Pla General d'Alacant. En concret les següents:
  
1. Es pretén situar una oficina administrativa municipal en l'edifici situat en la rambla de Méndez Núñez número 41. Es passaria, per tant, de clau ACA a S/A (serveis urbans d'ús de l'administració).
  
2. Es pretén situar la seu del Museu de les Fogueres i Casa de la Festa en l'edifici situat en la rambla de Méndez Núñez número 29. Es passaria, per tant, de la clau ACA a E/C (equipament cultural).
  
3. Es pretén d'eliminar l'obligatorietat de tenir ús cultural (E/C) en l'edifici anomenat Casa Bardín, situat en el carrer de Sant Ferran número 44. Es passaria, per tant, de la clau E/C a la clau ACA.
  
4. Es pretén eliminar l'obligatorietat de tenir ús dotacional sanitari (E/S) en la parcel·la situada en la plaça del Sol número1. Es passaria, per tant, de la clau E/S a la clau RP 2A.
  
Les dues primeres modificacions es justifiquen en la voluntat municipal de traslladar equipaments a aquesta zona de la ciutat amb la finalitat de revitalitzar-la.
  
La tercera modificació es justifica en la innecessarietat d'aquest equipament, en qualificar com a tal l'edifici de la rambla de Méndez Núñez número 29.
  
La quarta es justifica en el fet que les condicions volumètriques del solar no s'adeqüen a les condicions exigides per la Conselleria de Sanitat per a la ubicació en aquella d'un centre de salut.
  
En aquest expedient se suprimeix un equipament cultural, per a la qual cosa en principi no hi hauria obstacle, segons estableix l'article 55.7 de la LRAU. Així mateix, se suprimeix un equipament sanitari al qual sí que l'afectaria l'article, encara que segons la memòria del projecte des de l'aprovació del Pla General (10 anys) no s'ha iniciat l'expedient d'expropiació corresponent i, per tant, en el solar afectat no hi ha hagut un ús sanitari efectiu, cosa que permet canviar-lo.
  
Quant al compliment de l'article 55.3 de la LRAU que estableix que qualsevol alteració de l'ordenació establerta per un pla que augmente l'aprofitament lucratiu privat d'algun terreny o desafecte el sòl de la destinació pública, haurà de establir les mesures compensatòries que calguen per a mantenir la proporció i qualitat de les dotacions públiques, l'Ajuntament justifica que encara que la superfície dels nous equipaments qualificats (1.050 m2) és menor que la corresponent als equipaments suprimits (1.180 m2) l'aprofitament de superfície construïda dels nous (7.300 m2) és superior als suprimits (4.250 m2).
  
En definitiva, de les modificacions plantejades es desprén que respecten els tradicionals principis d'interés general, racionalitat i proporcionalitat, així com els criteris rectors d'actuació urbanística enunciats en l'article 2.2 de la LRAU. De manera que, d'acord amb l'article 40 d'aquesta llei no hi ha objeccions ni impediments urbanístics legals que entrebanquen l'aprovació definitiva d'aquesta modificació del Pla General d'Ordenació Urbana d'Alacant.
  
Tercer
  
El conseller d'Obres Públiques, Urbanisme i Transports és competent per a l'aprovació definitiva d'aquest expedient, d'acord amb el que estableix l'article 38.3 de l'esmentada Llei Reguladora de l'Activitat Urbanística, en relació amb l'article 6 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals esmentats i la resta de normativa aplicació, d'acord amb l'informe de la Comissió Territorial d'Urbanisme d'Alacant, resolc:
  
Aprovar definitivament la modificació puntual número 7 del Pla General d'Alacant.
  
Aquesta resolució entrarà en vigor el mateix dia de la publicació en el Diari Oficial de la Generalitat Valenciana. Amb aquesta publicació no cal la notificació individualitzada de la dita resolució.
  
Contra aquesta resolució, que exhaureix la via administrativa, es podrà interposar un recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o publicació d'aquesta. Per a la interposició d'aquest recurs serà requisit imprescindible que, prèviament el recurrent en comunique a aquest òrgan la interposició, de conformitat amb els articles 57.2.f) i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que puga interposar qualsevol altre recurs que considere oportú.